सप्ताह में एक दिन का व्रत यदि आज भी जनता स्वयं ही चालू कर दे तो बहुत हद तक दो-चार महीने में जरूरी चीजों के दाम कम होने लगेंगे। बूँद-बूँद से सागर बनता है, यह कहने को एक छोटा-सा प्रयास है, पर आज की आबादी को देखकर हिसाब लगाया जाए तो एक बहुत बड़ी बचत जनता की ही होगी। इससे आम जनता के स्वास्थ्य पर भी अनुकूल और प्रभावी असर पड़ेगा। लोगों में एकजुटता बढ़ेगी, साथ ही उनमें आत्मविश्वास की वृद्धि भी होगी। निचले से निचले स्तर का व्यक्ति भी अपने को गौरवान्वित महसूस करेगा कि देश के हितार्थ जनजागरण में मैं भी सम्मिलित हूँ। यह डाक्टरों का निष्कर्ष है कि सप्ताह में एक दिन का व्रत शरीर को स्वस्थ रखता है।